የአዲስ አበባ ውኃና ፍሳሽ ለከተማዋ በቀን ለማቅረብ ያቀደው የውኃ መጠን በግማሽ መቀነሱን አስታወቀ
በኤሌክትሪክ መቆራረጥና በተለያዩ ችግሮች ምክንያት በከተማዋ በቀን ለማቅረብ ያቀደውን የውኃ መጠን በግማሽ መቀነሱን የአዲስ አበባ የውኃና ፍሳሽ ባለሥልጣን አስታወቀ፡፡ ባለሥልጣኑ ትናንት ጥቅምት 3 ቀን 2013 ዓ.ም. በሰጠው ጋዜጣዊ መግለጫ እንዳስታወቀው፣ በተያዘው በጀት ዓመት 1.2 ሚሊዮን ሜትር ኪዩብ ውኃ በየቀኑ ማምረት የሚጠበቅበት ቢሆንም፣ በተለያዩ ችግሮች ምክንያት በማምረት ላይ የሚገኘው 544 ሺሕ ሜትር ኪዩብ ያህል ብቻ መሆኑን አስታውቋል፡፡ የአዲስ አበባ ውኃና ፍሳሽ ባለሥልጣን ዋና ሥራ አስኪያጅ ዘሪሁን አባተ (ኢንጂነር) እንደገለጹት፣ በተያዘው በጀት ዓመት እስከ ሰኔ መጨረሻ ድረስ የውኃ አቅርቦት ችግር ለመፍታት ከ55 በላይ የውኃ ጉድጓዶችን በመጠቀም ከ100 ሺሕ ሜትር ኪዩብ በቀን ውስጥ ውኃ ለማምረት እየተሠራ መሆኑን አስረድተዋል፡፡ከእነዚህም ውስጥ በሁለት ወራት ውስጥ ዘጠኝ የሚሆኑ የውኃ ጉድጓዶችን በመጠቀም እስከ 20 ሺሕ ሜትር ኪዩብ በቀን ውስጥ ውኃን ለማምረት እየተሠራ እንደሚገኝ አቶ ዘሪሁን ገልጸዋል፡፡የውኃ ጉድጓዶችንም ፕሮጀክት አጠናቆ ለመጨረስ ሁለት ቢሊዮን አካባቢ የሚፈጅ ሲሆን፣ በሚቀጥሉት ሁለት ዓመታትም እስከ 160 ሺሕ ሜትር ኪዩብ ውኃ በቀን ለማምረት እየተሠራ መሆኑን ገልጸዋል፡፡ ከዚህ ውስጥም በቀን 86 ሺሕ ሜትር ኪዩብ የሚሰጠው የውኃ ፕሮጀክት በሚቀጥለው ዓመት እንደሚጠናቀቅ ጠቁመዋል፡፡ይህም ፕሮጀክት ከ200 ኪሎ ሜትር በላይ የፓይፕ ኔትወርክ (የውኃ ማስተላለፊያ) ያለው ሲሆን፣ ከ11 በላይ ሪዘርቨይሮች ይኖሩታል ተብሏል፡፡ እንዲሁም ከ52 ኪሎ ሜትር በላይ መግቢያ መንገድ የሚሠራለት መሆኑን ሥራ አስኪያጁ ተናግረዋል፡፡ በሕገወጥ መንገድ ማኅበረሰቡ እየተጠቀመ ያለውን ውኃ ለማስቀረት 18 ሚሊዮን ዶላር የሚያወጣ ፕሮጀክት በመንደፍ ወደ ሥራ የሚገባበት ሒደት መመቻቸቱንና ይህም ፕሮጀክት የውኃ ብክነትን የሚቀንስ፣ እንዲሁም ደግሞ የገቢ አሰባሰብን የሚያዘምን እንደሆነ ኢንጂነሩ ገልጸዋል፡፡ ፕሮጀክቱም በዓለም ባንክ ብድር አማካይነት የሚፈጸም ሲሆን፣ በሦስት ዓመታት ጊዜ ውስጥም የሚጠናቀቅ ይሆናል፡፡ ባለፈው ዓመትም በመብራት መቆራረጥ ምክንያት 5.6 ሚሊዮን ሜትር ኪዩብ ውኃ ማምረት አለመቻሉን፣ 3.3 ሚሊዮን ሜትር ኪዩብ ውኃ የሚደርስ ደግሞ ተመርቶ ማኅበረሰቡ ጋር ሊደርስ አለመቻሉን ገልጸዋል፡፡በተጠቀሰው ምክንያት የውኃ ሥርጭቱ የተቋረጠባቸው አካባቢዎች የካ አባዶ፣ ቦሌ አራብሳ፣ አያት ኮንዶሚኒየምና ቦሌ አያት መሆናቸው ተገልጿል፡፡ የአቃቂ ከርሰ ምድር ውኃ በተስተጓጎለበት ጊዜም ቤተል፣ ብሥራተ ገብርኤል፣ ሳር ቤትና ጦር ኃይሎች አካባቢዎች የውኃ አቅርቦት ችግር ገጥሟቸው እንደነበር ጠቁመዋል፡፡ በ2012 ዓ.ም. በተከሰተው ከፍተኛ ጎርፍ ምክንያት አቃቂ አካባቢ የሚገኙ ስድስት የውኃ ጉድጓዶች ሙሉ በሙሉ መሙላታቸውን የተናገሩት ኃላፊው፣ በዚህም ምክንያት ሳሪስ፣ ጎተራ፣ ጎፋና አቦ አካባቢ ላይ የውኃ ችግር እንደተከሰተ ተናግረዋል፡፡ ይህንንም ችግር ለመፍታት በአሁን ወቅት እየተሠራ መሆኑን ገልጸዋል፡፡ የኮሮና ወረርሽን ለመከላከል ለሁሉም የኮቪድ ሕክምናን አገልግሎት ለሚሰጡ ሆስፒታሎች 24 ሰዓት ውኃ ለማቅረብ አገልግሎት በመስጠት  ላይ መሆናቸውን አስረድተዋል፡፡ለሚቀጥሉት አሥር ዓመታትም በአዲስ አበባ ያለውን የውኃ ችግር ሙሉ ለሙሉ ለመቅረፍ ዕቅድ መያዛቸውን ገልጸው፣ በሚቀጥለው አምስት ዓመታትም መሠራት ያለባቸው ፕሮጀክቶችንም ጥናት በማድረግ ከሚመለከተው አካላት ጋር በመነጋገር ያለውን የውኃ አቅርቦት ችግር ለመቀነስ የሚሠራ ነው ብለዋል፡፡  